RÅDETS UDTALELSE af 12. oktober 1998 om Grækenlands konvergensprogram, 1998-2001 (98/C 372/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 9, stk. 1 og 2,

under henvisning til Kommissionens henstilling, og

efter høring af Det Monetære Udvalg -

AFGIVET FØLGENDE UDTALELSE:

Rådet undersøgte den 12. oktober Grækenlands konvergensprogram, der dækker perioden 1998-2001. Rådet noterer med tilfredshed, at programmets hovedmål er Grækenlands opfyldelse af betingelserne for fuld deltagelse i euroområdet fra den 1. januar 2001. Rådet finder det derfor relevant, at programmet fokuserer på en faldende inflationstakt og budgetkonsolidering. Endvidere finder Rådet, at programmet er i overensstemmelse med de overordnede retningslinjer for den økonomiske politik.

Programmet bygger på en makroøkonomisk prognose, der viser en kraftig, investeringsstyret realvækst forbundet med en faldende inflation, der forventes at blive understøttet af varig løntilbageholdenhed og finanspolitisk justering. Rådet noterer, at der for at sikre en høj vækst sammen med en faldende inflationstakt bl.a. stilles store krav til udbudssiden i den græske økonomi.

Lønudviklingen er afgørende, hvis inflationen skal bringes vedvarende ned. Rådet ser med tilfredshed på lønaftalen for 1998-1999 og opfordrer alle berørte parter til nøje at overholde den. Rådet understreger behovet for at styrke løntilbageholdenheden i programmets følgende år på grundlag af programmets inflationsmål. Rådet mener, at den græske regering bør være parat til at træffe de nødvendige foranstaltninger til at sikre en varig nedbringelse af inflationstakten.

Rådet ser positivt på programmets strategi, der går ud på at nedbringe underskuddet til 0,8 % af BNP i 2001 ved at inddæmme de primære løbende udgifter og således åbne mulighed for øgede offentlige investeringer. I denne forbindelse mener Rådet, at fastlæggelsen af en forudgående og bindende norm for kontrollen med de primære løbende udgifter ville være relevant. På kort sigt opfordrer Rådet den græske regering til at opfylde målet om et offentligt underskud på 2,4 % af BNP i 1998.

Rådet noterer sig, at den offentlige bruttogældskvote stadig er meget høj i Grækenland, og at det er vigtigt at sikre, at nedbringelsen af underskuddet i programperioden i højere grad afspejler sig i nedbringelsen af gælden, end det hidtil har været tilfældet. Desuden bør der gøres øget brug af privatiseringsløsninger for at nedbringe den offentlige gæld.

Rådet ser med tilfredshed på de strukturreformer, der er indeholdt i programmet, og som tager sigte på arbejdsmarkedet, den sociale sikringsordning og den store offentlige sektor. Rådet opfordrer den græske regering til at gennemføre disse reformer efter planen samt øge reformbestræbelserne med henblik på at forbedre den græske økonomis muligheder og effektivitet.

Den underliggende budgetstilling, der svarer til målet om et underskud på 0,8 % af BNP i 2001, giver en sikkerhedsmargen mod at overskride tærsklen på 3 % af BNP som følge af normale konjunkturudsving. I denne forstand er programmet et vigtigt skridt i retning af kravene i stabilitets- og vækstpagten. Rådet opfordrer den græske regering til at gennemføre programmet med fasthed og træffe de nødvendige foranstaltninger til at opfylde dets mål, selv om den makroøkonomiske baggrund er mindre gunstig. Dette vil betyde en imponerende korrektion af de budgetubalancer, der længe har præget den græske økonomi. Rådet noterer, at den græske regering efter forelæggelsen af konvergensprogrammet har meddelt, at den stiler mod et offentligt underskud, der er mindre end programmets mål på 2,1 % af BNP for 1999. En væsentlig forøgelse af tempoet i den finanspolitiske justering vil, hvis den bekræftes gennem hele programperioden, blive meget positivt modtaget af Rådet.

(1) EFT L 209 af 2.8.1997, s. 1.